ΓΡΑΠΤΗ ΕΡΩΤΗΣΗ P-2582/96 υποβολή: Daniel Varela Suanzes-Carpegna (PPE) προς την Επιτροπή (24 Σεπτεμβρίου 1996)

Θέμα: Περιφερειακές συνέπειες από την ανεπαρκή ποσόστωση γάλακτος που προβλέπεται για την Ισπανία

Το άρθρο 130Α της Συνθήκης για την Ευρωπαϊκή Ένωση προωθεί την αρμονική ανάπτυξη του συνόλου της τελευταίας, ενισχύοντας την οικονομική και κοινωνική συνοχή της μέσω της μείωσης των διαφορών μεταξύ των επιπέδων ανάπτυξης των πλέον μειονεκτουσών περιοχών και των αγροτικών περιοχών. Στο άρθρο δε 130Β ορίζεται ότι η Ένωση, διατυπώνοντας και αναπτύσσοντας τις πολιτικές και τις δράσεις της, πρέπει να λαμβάνει υπόψη τους στόχους του προηγουμένου άρθρου 130Α για την επίτευξη της οικονομικής και κοινωνικής συνοχής.

Στη σημερινή γεωργική πολιτική που εφαρμόζεται στον τομέα των ποσοστώσεων της παραγωγής γάλακτος δεν λαμβάνεται υπόψη ο αντίκτυπος επί της συνοχής, με αποτέλεσμα να μειώνεται η οικονομική και κοινωνική ανάπτυξη των πλέον μειονεκτουσών περιοχών της Ισπανίας που περιλαμβάνονται στο Στόχο 1 της περιφερειακής πολιτικής. Στην περίπτωση της Γαλικίας, μειονεκτούσας και αγροτικής περιοχής, οι γεωγραφικές συνθήκες της οποίας την καθιστούν μια σαφώς κτηνοτροφική περιοχή χωρίς άλλες μεγάλες γεωργικές εναλλακτικές λύσεις, οι σημερινές ποσοστώσεις που ισχύουν για την παραγωγή γάλακτος είναι πολύ κάτω από τις πραγματικές της δυνατότητες παραγωγής λόγω της χαμηλής ποσόστωσης που έχει εγκριθεί για την Ισπανία, η οποία δεν καλύπτει ούτε και τη δική της εσωτερική κατανάλωση, με αποτέλεσμα να θεωρείται απαραίτητη μια επείγουσα αναθεώρηση και αύξηση της σημερινής ποσόστωσης ώστε να αντιμετωπισθεί αυτή η απαράδεκτη και δραματική κατάσταση. Γνωρίζει η Επιτροπή τις σοβαρές συνέπειες αυτής της κατάστασης και τον αρνητικό αντίκτυπό της όσον αφορά τη συνοχή στην Ισπανία και ειδικότερα σε ορισμένες περιοχές όπως η Γαλικία (Στόχος 1), στην οικονομική και κοινωνική ανάπτυξη της οποίας διαδραματίζει ουσιαστικό ρόλο ο γαλακτοκομικός τομέας; Ποιά μέτρα προβλέπεται να λάβει η Επιτροπή για την αντιμετώπιση αυτής της κατάστασης ώστε, διορθώνοντας τις αρνητικές συνέπειες που έχει για τη συνοχή η ανεπαρκής ποσόστωση γάλακτος η οποία έχει εγκριθεί για την Ισπανία, να επιτευχθεί η δέουσα εφαρμογή των σχετικών διατάξεων της ΣΕΕ;

Απάντηση του κ. Fischler εξ ονόματος της Επιτροπής (14 Νοεμβρίου 1996)

Η χορήγηση ποσοτήτων αναφοράς σε κάθε κράτος μέλος πραγματοποιήθηκε με βάση ένα ιστορικό στοιχείο παραγωγής. Η μέθοδος αυτή επέτρεψε στο Συμβούλιο να επιτύχει συμβιβασμό χωρίς να χρειάζεται να εκφράσει την άποψή του για τα άλλα στοιχεία της γαλακτοκομικής παραγωγής κάθε κράτους μέλους, και ιδίως για το επίπεδο κατανάλωσης. Το αποτέλεσμα της εφαρμογής αυτής της μεθόδου οδήγησε σε μια κατάσταση κατά την οποία πολλά κράτη μέλη διαθέτουν ποσόστωση χαμηλότερη από τις ανάγκες της κατανάλωσής τους. Αυτή είναι η κατάσταση της Ισπανίας, αλλά επίσης της Ιταλίας, της Ελλάδας και του Ηνωμένου Βασιλείου.

Όσον αφορά τα ειδικά περιφερειακά προβλήματα, υπάρχουν διατάξεις που επιτρέπουν στα κράτη μέλη να διατηρήσουν τη γαλακτοκομική παραγωγή στις περιοχές όπου, όπως η Γαλικία, η παραγωγή αυτή αποτελεί θεμελιώδες στοιχείο για την απασχόληση στον αγροτικό χώρο και για την απασχόληση στο γεωργικό τομέα. Επίσης οι υπάρχουσες διατάξεις επιτρέπουν σε ορισμένους τύπους παραγωγών (νέοι που έχουν κάνει επενδύσεις, αυτοί που ξεκινούν με την παραγωγή), να λαμβάνουν με προτεραιότητα ορισμένες συμπληρωματικές ποσοστώσεις, που προέρχονται από το εθνικό απόθεμα, εξασφαλίζοντάς τους έτσι πιο αποδοτικούς όρους παραγωγής.

Σε επίπεδο γεωργικών δομών, η Επιτροπή έλαβε επίσης ειδικά μέτρα που αφορούν τη Γαλικία. Θέσπισε κυρίως ένα επιχειρησιακό πρόγραμμα για την περιοχή του στόχου 1 της Γαλικίας, για να προσφέρει ενίσχυση στην αγροτική ανάπτυξη αυτής της περιοχής. Μεταξύ των διαφόρων μέτρων υπάρχει ένα που βρίσκεται σε στενή σχέση με το θέμα που έθιξε το Αξιότιμο Μέλος του Κοινοβουλίου με τίτλο «plan de adιcuaciσn de exploitations lecheras de Galicia». Το μέτρο αυτό αποβλέπει στον εκσυγχρονισμό των εκμεταλλεύσεων παραγωγής γάλακτος, βελτιώνοντας την παραγωγικότητά τους, με την προώθηση της εγκατάλειψης των γεωργικών εκμεταλλεύσεων που δεν είναι αποδοτικές, για να μπορέσουν να αναπτυχθούν οι εναπομείνουσες εκμεταλλεύσεις και έτσι να βελτιωθεί η βιωσιμότητα τους και η ανταγωνιστικότητά τους, με ταυτόχρονη διατήρηση του όγκου παραγωγής. Με το μέτρο αυτό η Επιτροπή θέλει να ενισχύσει τους παραγωγούς γάλακτος για να προσαρμοσθούν στους όρους που καθορίζονται από την κοινή οργάνωση αγοράς του γάλακτος. Το προβλεπόμενο κόστος αυτού του μέτρου είναι 1.970 εκατ. πεσέτες, ποσοστό συγχρηματοδότησης της ενίσχυσης 73,5% εις βάρος του Ευρωπαϊκού Ταμείου Προσανατολισμού και Εγγυήσεων-Τμήμα Προσανατολισμού.

Για το μέλλον η Επιτροπή εξετάζει το θέμα των αναγκαίων αλλαγών ώστε να υπάρχει καλύτερη προσαρμογή της πολιτικής παραγωγής γάλακτος στις μελλοντικές ανάγκες.